Formandens beretning. Generalforsamlingen i Lolland-Falsters Lærerforening 12/3/2015.

Kære kolleger – kære generalforsamling.

Jeg vil starte med at fortælle jer, at jeg i 2014 har haft usædvanligt mange muldvarpe i min have. De har undermineret min græsplæne, lavet gange og muldvarpeskud overalt. Jeg har forsøgt med fælde, med skræmmelyde og vibrationer – men foreløbig har intet hjulpet.

Jeg overvejer røg, aske og gift!!!

Muldvarpen er et meget insisterende dyr – det vil jeg vende tilbage til.

**Undervisningsministeren og formanden for KL’s Børne- og Kulturudvalg Anna Mee Allerslev er enige om, at det går flot og bedre end forventet for reformen.**

Jeg må nu genere jer med et længere citat– (på forhånd undskylder og beklager jeg):

*fra bladet Danske kommuner i et dobbeltinterview:*

*"Nogle kommuner har været meget firkantede, og nogle medarbejdergrupper også. Nogle steder er der en mur, der hedder 16.30, og man skal være der til 16.30, og man må ikke tænke en eneste tanke om arbejdet efter det klokkeslæt. Sådan noget er ærgerligt. Skoler, børnehaver, ungdomsuddannelser er vidensvirksomheder med vidensmedarbejdere, hvor det forhåbentlig er sådan, at faglighed og engagement også er noget, man tænker på ud over det, der er ens arbejdstid. Ikke sådan at man skal råudnytte medarbejderne - det er ikke det, det går ud på, men at man bare er levende optaget af sit arbejde”, siger undervisningsministeren til Danske Kommuner.*

***Gode og udfordrede skoler***

*Den radikale Anna Mee Allerslev mener, at lærerne er gode til at adskille arbejdstid og folkeskolereformen.*

*"De er gode til at skille det ad. Det, jeg er glad for ved reformen, er, at de gode skoler siger, vi har fået en ramme med reformen, som gør det nemmere at lave det udviklingsarbejde og den høje faglige kvalitet og trivsel, som vi gerne ville, som vi allerede var på vej til. De skoler, som har mange udfordringer og problemer, siger: "Indholdet i skolereformen gør det muligt for os at udvikle os med de rigtige rammer og redskaber, vi behøver ikke opfinde den dybe tallerken. Så reformen tvinger os på en vej, som vi gerne vil, men som vi ikke var nået til endnu." Det synes jeg er vældig positivt", siger Anna Mee Allerslev til Danske Kommuner.*

Er det de billeder du genkender fra din dagligdag?

Vi hører to politikere, som nægter at se virkeligheden i øjnene, hvor al form for kritik preller af, og hvor ansvaret konsekvent lægges på andres skuldre.

Er det et fælles billede, som vi kan arbejde ud fra?

Nej - det kan vi simpelthen ikke!

Så nu kan jeg høre at muldvarpen igen er i gang med et ordentligt skud!

Den kommer vi snart tilbage til!

Lad os se om jeg har ret:

”Medarbejdergrupper” – underforstået lærere, har været meget firkantede siger Antorini.

Tja – det var vel egentlig Michael, Christine og Bjarne der lancerede firkanten med en lock-out, en Lov409 og en ufinansieret, ikke videnskabeligt underbygget eller fagligt funderet folkeskolereform.

Det firkantede blev modtaget med kyshånd af politikere og embedsmænd i langt de fleste kommuner samt en god del skoleledere – kun få politikere, embedsmænd eller ledere sagde offentligt noget andet.

Og i vores to kommuner blev ovenstående modtaget med tilfredshed, som noget længe savnet og i høj grad også efterlevet – har jeg ikke ret?

På trods af lokalpolitikeres enighed i og forståelse for at der skulle indgås arbejdstidsaftaler, som I nok husker de sagde på valgmøderne, så blev det umuligt at indgå noget, der bare lignede aftaler.

Efter lockouten tog det flere måneder at sparke døren ind til de lokale arbejdsgivere, og på trods af ønsker fra vores side om fleksible aftaler om arbejdstiden – blev det et mantra, at ordene ”aftaler” og ”tid” blev ord som man (med ganske få undtagelser) slet ikke kunne eller måtte tale om.

De firkantede medarbejdergrupper - underforstået lærerne - er altså et fænomen arbejdsgivere og politikere selv har skabt.

Men at tviste det på den måde CA gør, er en raffineret metode til at feje kritik og modstand væk på:

Du bøjer simpelthen kritikken væk fra dig selv og fører den tilbage til udgangspunktet – nemlig lærerne og lærernes forening.

En ny og sofistikeret metode, som egentlig har været kendt i mange år gennem mundheldet ”at kaste vand på en gås”!

– men som i de sidste år nærmest er blevet det politiske establishments og andre ansvarliges stil for modtagelse af kritik.

”Der er en mur, som hedder 16.30” siger CA videre:

*”man må ikke tænke en eneste tanke om arbejdet efter det klokkeslæt. Sådan noget er ærgerligt. Skoler er vidensvirksomheder med vidensmedarbejdere, hvor det forhåbentlig er sådan, at faglighed og engagement også er noget, man tænker på ud over det, der er ens arbejdstid”.*

Den lader vi lige stå lidt!

Ja jeg synker lige spyttet - og tænker lidt på muldvarpen igen - og på stangtennis – det kommer vi også tilbage til!

Nu fik du altså lige at vide, at det de selv har gennemført, altså ikke helt var meningen!!

De/CA forventer altså at udover alt, alt for mange opgaver og fast tilstedeværelse på skolen, hvor du næsten dagligt går uforløst hjem - med en nagende fornemmelse af ikke at være færdig, så skal engagementet også blomstre og være til stede midt i opvasken, ”Arvingerne” og Champions League kampen – altså når du har fri!

Der var engang – for trekvart år siden, hvor vi sådan set aldrig havde ”fri”, men netop opfattede os selv som vidensarbejdere, tænkte fagligt og engageret – også i ”fritiden”, men – nu skulle vi ”frelses” og have det lige som andre – blive såkaldt normaliseret – men så alligevel ikke!

*”man skal ikke råudnytte medarbejderne” siger undervisningsministeren*

*- det er ikke det, det går ud på, men at man bare er levende optaget af sit arbejde”*

Ja - vi kan næsten mærke hulheden som en fysisk størrelse her i rummet, og aggressionerne hober sig op i én.

Det er usundt for psyken at citere det her, men jeg har dog en mening med det.

Så undskyld hvis enkelte af jer bliver lidt skidt tilpas!

Sagen er jo netop, at vi *bliver* råudnyttet!

Uden forhandling og uden anstændighed hæver kommunerne lærernes undervisningstid med to timer om ugen – ja i Guldborgsund med fire timer om ugen, og her kan vi i øvrigt forvente yderligere stigninger i undervisningstimetallet i det nye skoleår!

Fakta er, at vi *er* levende optaget af vores arbejde, vi *er* dedikerede til og levende optaget af at udføre kvalitativt undervisningsarbejde, give eleverne den bedst mulige undervisning og skabe hele aktive mennesker – men det forhindrer arbejdsgiverne os i!

Den radikale Ann Mee siger:

*”at lærerne er gode til at adskille arbejdstid og folkeskolereformen”.*

Og hvad vil hun så sige med det?

Jo hun vil faktisk placere ansvaret for at reformen kan lykkes langt væk fra KL og hende selv, men lægge det hos skolerne, hos lederne og lærerne.

Hør bare:

*De skoler, som har mange udfordringer og problemer, siger: "Indholdet i skolereformen gør det muligt for os at udvikle os med de rigtige rammer og redskaber, vi behøver ikke opfinde den dybe tallerken. Så reformen tvinger os på en vej, som vi gerne vil, men som vi ikke var nået til endnu." Det synes jeg er vældig positivt"*

Altså hvis vi endnu ikke præsterer, så er det vores egen skyld, for reformen har en iboende tvang og endog også rammer og redskaber (her sniger hun så arbejdstiden ind i sin optik), og så behøver vi ikke tænke selv – alt er serveret i den dybe tallerken. Det er vel at mærke på skoler og i kommuner, der har mange udfordringer og problemer, f.eks. her på Lolland-Falster, hvor vi underviser i mindre bemidlede kommuner med store faglige og sociale udfordringer.

Der er øjensynlig andre skoler – de gode skoler, der har mulighed for udviklingsarbejde!!

Det kender vi meget lidt til her.

Hvilke kolleger eller for den sags skyld skoleledere har I hørt udtale ”at indholdet i reformen giver os mulighed for udvikling” – når det samtidig nødvendigvis skal kobles med en rigid arbejdstidsramme og en voldsomt anstrengt økonomi.

Ann Mee (og netop ikke muldvarpen) er her i gang igen med at undergrave den fælles folkeskole, og accepterer at der er store forskelle på de vilkår, eleverne har i Danmark for at nå de nationale mål.

Skolernes og lærernes muligheder for at levere god undervisning og udvikle sig, er vidt forskellige grundet de økonomiske og sociale skæve vilkår fra kommune til kommune.

Og hvad er det så med den muldvarp?

I kender historien om:

MULDVARPEN, DER VILLE VIDE, HVEM DER HAVDE LAVET LORT PÅ DENS HOVED?

Ganske kort:

-da den lille muldvarp er meget nærsynet, kan den ikke se, hvem det er, der har lagt lorten, og den må så spørge sig for hos alle de andre dyr. Ingen vil tage ansvaret, og det argumenterer de faktisk helt kontant, ved at demonstrere for muldvarpen, hvordan de selv skider.

Her kan jeg så se en forbindelse fra muldvarpen - og dens søgen efter ansvarlige - til ovenstående politikere m.fl., som også jf. bl.a. ovenstående citater viser for dig hvordan de ski….. øhh handler som politikere.

Først lovgiver de om arbejdstiden og undervisningsmængden uden hensyntagen til lærerne, der skal gennemføre den nye folkeskolereform. Reformen vedtages også uden forudgående konsultationer med lærerne og deres forening og uden videnskabelig evidens. Den indføres i huj og hast på baggrund af lidt elementer fra en succes i Canada, egne personlige oplevelser på et par skoler. Det bliver hurtigt til synsninger og en ideologi – en ”vi alene vide” ideologi.

Som I har hørt, frasiger de sig så efterfølgende ansvaret for at have lagt den runde, brune og pølselignende genstand på dit hoved.

Nå

- endelig møder muldvarpen to grønne fluer, som med usvigelig sikkerhed grundet deres store erfaringer udi lort, kan sige, at det er hunden, der har lagt lorten!

Og hævnen er så sød for den lille muldvarp – den lægger selvfølgelig en lort på Bja… - slagterhundens hoved!!

Jeg beklager den umiskendelige lighed mellem slagterhunden og en af vi lærere ganske kendt politiker, og jeg beklager også den slående ord-forbindelse, der er mellem hundens titel og politikerens handlinger.

Jeg skal ikke gentage, hvad de andre KS medlemmer har skrevet i de grundige skriftlige beretninger, som I har haft lejlighed til at læse, og hvad de har sagt i de beretninger de lige har aflagt, men med udgangspunkt i historien om muldvarpen, (som jeg i parentes afslutningsvis vender tilbage til) og de indledende citater, vil jeg sige noget om kredsstyrelsens politik, strategi, opmærksomhedspunkter og aktiviteter.

Jeg vil se lidt bagud men også fremad.

Da jeg satte mig, for at skrive denne beretning skimmede jeg sidste års beretning. Den bar præg of vores frustrationer og udfordringer på det tidspunkt. Men beretningen var også fyldt med krav til vores vilkår under Lov 409 og til arbejdet med den nye folkeskolereform.

Frustrationerne er ikke blevet færre, men nu er de vendt fra frustrationer og bekymringer over vores vilkår, over manglende aftaler og over uforståelige og uoverskuelige forandringer, til en koncentration om og frustration over at opgaven stort set går ud på, at holde næsen oven vande – klare dagen og vejen med alle de opgaver, der dagligt ligger foran læreren.

Jeg kan ikke lade være med at gentage, hvad jeg sidste år sagde vedrørende de nødvendige forudsætninger for forandringer:

* Alle skal erkende Nødvendigheden af forandringen!
* Der skal være et klart og fælles idégrundlag!
* Der skal være kapacitet til at gennemføre forandringen!
* Der skal være konkrete ”first steps”!

Vi efterlyste, at disse fire grundlæggende betingelser for forandringer blev overholdt – men det er de langtfra blevet.

Kredsen vedtog i august et grundlag at arbejde på, så de aktiviteter vi allerede havde gennemført, og dem vi ville sætte i gang, kom ind i en ramme, og fik et mål vi kunne sigte efter.

I grundlaget skriver vi bl.a.:

*”At kredsen skal sikre tæt kommunikation mellem TR, AMR og medlemmer om kredsens aktiviteter for at sikre lærerne optimale arbejdsvilkår under ny reform og arbejdstidstilrettelæggelse”.*

Udover at vi, i forhandlinger med kommunerne, arbejdede for at lave aftaler, eller da det ikke var muligt, i det mindste satte vores præg på vilkår, værnsregler, tryghedspapir og administrationsgrundlag har vi arbejdet på at støtte AMR, TR og jer medlemmer med værktøjer til brug i dagligdagen:

Fra maj til oktober 2014 har vi udgivet 9 Kredsinformationer, primært med oplysninger om hvordan værnsreglerne kunne, og stadig kan anvendes i dagligdagen.

I nummer 1 fra maj 2014 lavede vi en guide til brug for drøftelser med lederen om indholdet af opgaveoversigten. Jeg tvivler faktisk på, at mange af jer har brugt guiden, i og med at disse samtaler yderst sjældent har fundet sted – hvilket de ellers burde med udgangspunkt i bemærkningerne til Lov 409, hvor der står:

*”Opgaveoversigten udarbejdes på baggrund af dialog mellem ledelse og lærer, hvor der bl.a. afstemmes forventninger til, om lærerens samlede arbejdstid er fyldt op med de tildelte opgaver”.*

Det er nemt, og det forekommer måske også urimeligt at bebrejde nærmeste leder for de manglende drøftelser og opfølgninger på lærerens opgaver i øvrigt.

Men det *er* passende at påpege ledelsens ansvar, idet de jo har fået og har taget ansvaret for at lovens intentioner føres ud i livet. Men vi ved også, at lederne har fået pålagt sig et ansvar de umuligt kan løfte – det oplever I hver dag.

Lederne mærker nemlig også underfinansieringen af reformen og den overvældende mængde af opgaver lærerne og de selv skal løse hver dag.

Arbejdsmængden for lederne stiger både på skolen, i funktionen som pædagogisk leder og personaleleder, men arbejdsmængden stiger så sandelig også i mange andre sammenhænge, der ligger udenfor matriklen. ”Fravær af ledelse” - er et udtryk vi hører hele tiden.

Jeg henviser i øvrigt til det fremlagte resolutionsforslag.

I kredsinformationerne har vi behandlet flere vigtige emner udover opgaveoversigten:

* Nødvendigheden af dokumentation.
* Vejledning i lejrskole.
* Opgørelse af arbejdstid – så du sikres at din arbejdstid opgøres korrekt, dit evt. merarbejde registreres og alle dine tillæg sikres.
* Arbejdspladser – så du kan evaluere de fysiske arbejdspladser, der findes på din skole, og så du kan sikre dig optimale betingelser for individuelt og fælles forberedelsesarbejde, mødevirksomhed mm.

Hertil kommer Kredsinformation om Tilgængelighed, om Klasselærer/kontaktlærer problematikken, og endelig en vigtig ”overlevelsesguide” med 10 gode råd til opslagstavlen og baglommen.

Disse kredsinformationer løser selvfølgelig ikke problemerne i sig selv.

Så hvor det har været muligt, har kredsen løbende drøftet problemer med undervisningsafdeling og sektor, men der har ikke været megen lydhørhed for skolernes og lærernes udfordringer, det pressede arbejdsmiljø og vores bekymringer for undervisningens kvalitet.

Kort sagt er det kommunens økonomi og politikernes prioriteringer, der styrer, hvordan dine vilkår er, og i hvilken udstrækning reformens intentioner kan forfølges og efterleves.

Altså - lovgiverne sender via kommunalpolitikerne ansvaret længere ned i systemet, og det ender hos dig!

Som omtalt i de skriftlige beretninger har vi haft og har fortsat tvister – i Lolland Kommune vedrørende:

Afsat tid til AMR/TR arbejdet,

Forståelse af det udvidede undervisningsbegreb og tillæg for elevsamtaler.

Manglende enighed om det korrekte for ikke at tale om det rimelige i at man sætter pædagoger til at undervise, samtidig med at man afskediger uddannede lærere!

I Guldborgsund har dagsordenen især båret præg af et meget højt undervisningstimetal - i snit ca. 800 - steget henover sommerferien 2014 med 160 årlige undervisningstimer altså fire klokketimer om ugen.

Men også i Lolland er arbejdsopgaverne alt for omfattende til den afsatte tid.

Besparelser i begge kommuner, som rækker langt ud over det det faldende elevtal berettiger, har sat sit præg på vinteren, med 17 afskedigelser i Lolland og nedlæggelse af forventeligt 25 stillinger. I Guldborgsund forventer vi at der nedlægges 28 stillinger – omfanget af afskedigelser er endnu ikke kendt, men vi arbejder indædt på helt at undgå eller i det mindste formindske antallet af fyringer.

Stillingsnedlæggelser ud over fald i antallet af klasser medfører mere undervisningstid til de lærere, der skal undervise efterfølgende skoleår. Og for mange af jer er grænsen mere end nået – ja den er overskredet.

Med fjernelsen af resursesikringen i A08 aftalen er der nu fuldstændigt frit slag i forhold til at lade undervisningsomfanget stige – uagtet kvaliteten.

Lad mig kort nævne nogle tal:

Siden 2006 er elevtallet i Guldborgsund faldet med 11,96 % - antallet af lærere er faldet med 21.06 %.

Lærer/elevraten (altså antal elever pr. lærer) er steget fra 11,3 i 2006 til 13.4 i 2015, 2,1 elev pr. lærer altså med 15 %.

Vi har gennem det sidste år advaret, påpeget, krævet og argumenteret for at få forbedret lærernes arbejdsvilkår og hævet kvaliteten.

Lydhørheden har været meget lav.

I efteråret forsøgte vi en anden, og mente vi selv, mere konstruktiv tilgang til udfordringerne, ved at fokusere på udfordringer, på forhindringer og komme med forslag til løsninger sammen med de ca. 80 medlemmer, der kom til medlemsmøde for at deltage i processen.

Det kom der dokumentet: Skolereformen og L409 ud af – fyldt med gode forslag til forbedringer i skolen - især for eleverne, men også med forbedringer af vores muligheder for at producere god undervisning.

Det er efter min opfattelse absolut nødvendigt også at se fremad, at finde åbninger, sprækker, nye muligheder og utrætteligt påvirke beslutningstagere, undervisningschefer og skoleledere.

For vi vil, og vi skal lykkes med opgaven.

Der skal være håb, arbejdsglæde og fremskridt for os og for vores elever. Ellers visner vi i arbejdet, og flere af os vil følge efter dem, der allerede har fundet arbejde i andre kommuner.

Andre kommuner - der vælger at passe bedre på deres skoler og lærere, end vore kommuner gør.

Ja - eller til andet arbejde udenfor folkeskolen.

Men lad os så se fremad og helt konkret se på hvilke redskaber vi så har til at påvirke beslutningstagere og til at få indflydelse på vilkårene for at levere undervisning med kvalitet og implementere folkeskolereformen:

* OK15.

Kredsstyrelsen anbefaler et JA til OK15.

Det har vi argumenteret for i Kredsnyt nr. 3, og jeg skal ikke gentage argumentationen. Vi mener, at der i bilag 1.1 vedr. arbejdstid er konkrete håndtag, som vi nu skal have gjort operationelle, ved at få dem indarbejdet i henholdsvis Tryghedspapir i Lolland og Administrationsgrundlag i Guldborgsund.

Det arbejde starter vi i morgen, og vi vil være meget insisterende på, at bilag 1.1 gælder og *skal* efterleves af både DLF og dets medlemmer, men så sandelig også af KL og dets medlemmer!

De konkrete håndtag som bl.a. omhandler forberedelsestiden, opgaveoversigten, tid til arbejdsopgaverne, planlægning, mødevirksomhed, opgørelse af arbejdstid samt opfølgningen og evalueringen vil vi være meget skarpe på, at videreformidle til jer. Vi udarbejder helt konkrete værktøjer, som I sammen med AMR/TR og ledere, kan bruge på skolerne i forhold til det kommende skoleårs planlægning og til at sikre at overenskomsten bliver overholdt.

Så hold øje med Kredsinformation – det er værktøjer.

OK15 – hvis det bliver et JA betragter vi altså som et redskab til bedre arbejdsvilkår.

Bliver det NEJ – står vi i en helt anden situation.

HUSK NU AT STEMME!

* Kvalitet.

Vores politikere ynder at bruge ordet kvalitet i snart sagt alle sammenhænge. F.eks. i skolepolitiker og hensigtserklæringer, interview mm.

Men hvad mener de egentlig?

Ser de mon en forbindelse fra deres visioner og mål, til der hvor du står i – klasseværelset, på idrætspladsen eller i blomstermarken?

Vi vil og skal blive dygtigere til at påpege, hvad vi mener, der skal til, for at lave undervisning med kvalitet. Vi skal ikke kun sørge for at karakterniveauet hæves, men også sørge for at eleverne, som det også kræves, har været igennem en dannelsesproces i skolen.

Det kræver tid og indsigt i det enkelte barn. Det kræver tid at få og opretholde relationer til eleverne. Og relationerne er forudsætningen for at sætte de to andre grundkompetencer, som læreren besidder, i spil– nemlig den didaktiske og den faglige kompetence – i øvrigt smukt beskrevet i Guldborgsunds skolepolitik!!

I skal ikke finde jer i luftige visioner og vidtløftige projekter.

Når I bliver præsenteret for dem så spørg: Hvordan skal de blive til virkelighed?

Vores beretninger fyldes ofte af problemer, af de konflikter vi og I har stået i, de fejl vi synes andre har begået og ofte en beskrivelse af tingenes bedrøvelige tilstand.

Og det er rimeligt – det er jo her, vi beskriver foreningens kampe og analyserer nederlag og sejre.

Men når vi snakker kvalitet, må vi ikke undlade at minde os selv om, at vi hver dag skaber undervisning med høj kvalitet. Vi hører ikke meget om det, og vi er vel heller ikke selv bevidste nok om at fremhæve det. Men det skal også være en del af historien om kvalitet.

Jeg har iagttaget at der i det sidste års tid i forbindelse med skolestoffet i vores lokale avis er sket det, at der yderst sjældent optræder lærere. Lærere der fortæller om et projekt eller en god undervisning. Som oftest er det elever, forældre, skoleledere, SFO ledere, frivillige aktører eller politikere, der udtaler sig om nye aktiviteter i skolen. Overskrifter fra de sidste fjorten dage, hvor der ikke citeres lærere: ”Elever på udlandstur”. ”Stenen råber: Luk mig ud” og ”Eleverne i Holeby bliver sendt uden for døren”.

Jeg tænker: ”Jamen har vi slet ikke været involveret”

Vi skal igen stå frem og være med til at tage æren for, at folkeskolen også er fyldt med kvalitet, og at de danske skoleelever er blandt nogle af de bedste i verden.

Jeg tillader mig lige at henvise til en artikel fra Folkeskolen den 9/3, hvor det beskrives, at danske elever er i den absolutte top på verdensplan, når det gælder læsning og matematik. Hvad vigtigere er - danske elever er - sammen med de finske - nummer 1 i verden til at være forberedte på fremtiden.

Artiklen på folkeskolen.dk hedder: ”Få så de arme op over hovedet lærer”!

Så når vi snakker kvalitet, skal vi huske at snakke om den kvalitet, vi allerede leverer – men også den vi vil, og vi ved vi kan – hvis…!!

* Investering og forebyggelse.

Ved at investere i skolen forebygger man fremtidige udgifter.

Det er grundlæggende viden.

Når lærerne oplever et stressende arbejdsmiljø stiger sygefraværet som det sker netop nu. Det koster kommunerne milliarder af kroner – men værre - det skaber store problemer og dybe ar hos den enkelte lærer.

Forebyg dog i stedet ved at skabe ordentlige arbejdsvilkår! Samtidig kan der laves bedre undervisning, så intentionen om ”at alle skal blive så dygtige som de kan” - kan efterleves.

Når der beskæres og forringes i de funktioner, der ligger lige udenom kerneopgaven: f.eks. Taleinstituttet, UU, Specialklassefunktioner, Vejlederfunktioner mm. svækker de også forebyggelsen

Jeg spørger mig selv – hvad mon det vil koste samfundet, at flygtningebørn der kommer til GBS kommune - jages igennem modtageklasserne og pludselig sidder – uden sprog – i en normalklasse? Hvad koster det i kroner og øre *ikke* at investere i barnet – og hvor meget tærer det på den lærers helbred, der står med et barn – en elev, som hun umuligt kan nå at give den rette undervisning? Et ganske konkret eksempel på manglende investeringer – og I kan selv komme med mange flere eksempler.

Jeg ser det sådan, at vi er i en situation, hvor vi har været langt, langt nede i dybet – ja som muldvarpen har vi fået en ordentlig klat i hovedet. Muldvarpen hopper efter sin ”hævn” i hullet – og lige der slutter ligheden.

Det gør vi nemlig ikke!

Jeg har fortalt om ”kritik” og hvordan den preller af på og sendes tilbage til modtageren igen.

Og jeg nævnte ordet ”stangtennis”.

Det vil jeg også slutte af med. Udtrykket kommer fra denne bog af Rasmus Willig, Kritikkens U-vending. Jeg citerer frit fra bogens første sider, hvor han skriver, at kritik er som et spil stangtennis, hvor kritikken – bolden - hele tiden spilles tilbage til én selv – til ens egne manglende evner, faglige kompetencer, ydeevne – robusthed, som jeg fortalte om i starten af beretningen.

Når vi f.eks. siger, at der er for lidt tid til forberedelse, så får vi at vide, at vi skal arbejde smartere. Når vi omtaler stigende sygefravær, så ser de ikke på forebyggelse, nej de ser på hyppigere opfølgende samtaler og tidligere fyringer, for problemet ligger ikke i arbejdsvilkårene – problemet er dig selv. Når vi omtaler problemer med inklusion, så siger de ikke, at der skal flere lærere i klassen. Nej så siger de, at du har en forkert holdning eller en forkert indstilling.

Således spilles stangtennis.

Kan I klare et lille eksempel mere på stangtennis?

Klassekvotienterne stiger – ¼ af elever går nu i klasser med flere end 24 elever, hvilket var grænsen CA og S gik til valg på. Det medfører lavere karakterer. Foreholdt denne kritik og disse fakta siger UVM at det jo ikke blev en del af regeringsgrundlaget og at reformen indeholder fleksible muligheder for holddannelse.

En ekspert i at lade kritikere spille stangtennis, men er selv en elendig tennisspiller uden argumenter i baghånden!

Vi vil ikke som muldvarpen hoppe i hullet, men vi vil og skal som en rigtig tennisspiller spille bolden over på den anden side af nettet. Lad dem så returnere med en anstændig forhånd eller baghånd. Reel kritik kan kun tilbagevises af rimelige slagkraftige argumenter.

Vi er en stærk fagforening med meget stor opbakning både centralt og her lokalt. Det kan vi alle være stolte af og glade for. Den opbakning og det sammenhold, vi har, skal fortsætte. Vi skal og må ikke blive spillet ud mod hinanden, som vi ser arbejdsgivere forsøger på og af og til har held med, vi ser Norweigans og Ryan Air’s optræden, men vi ser også at kampen nytter, når underleverandøren til Metrobyggeriet bliver dømt til at betale bod og erstatning på 22 mio. for underbetaling.

Det kræver af os, at vi også står sammen og tager tenniskampen på argumenterne. Det forsøger kredsstyrelsen at efterleve hver dag, men det skal I fortsat også gøre på skolerne som AMR og TR, og som lærere på lærerværelset. Vi må og skal finde kræfter til både at klare dagligdagen men også se fremad.

Jeg er opmærksom på, at vores forening har mange flere medlemmer end de af jer lærere og børnehaveklasseledere, der hver dag står i klasseværelset.

Vores kreds 68 favner bredt. Vi har medlemmer på PPR/PPC, i forvaltningerne, i UU, på Taleinstituttet, på specialskoler som Marie Grubbe og Krumsøskolen, STU uddannelser, Kofoedsminde og SOSU skolen, samt indtil flere meget specialiserede arbejdspladser.

Vi gør, hvad vi kan for at alle oplever sig som ligeværdige medlemmer af foreningen, og at oplevelsen er vi kæmper alles kamp.

Indholdet i denne beretning stiles til og kan forhåbentlig bruges af jer alle.

Beretningen har båret en del præg af ”lort”!

Så lad mig slutte med et rimelig kendt og i situationen passende citat, som jeg måske har omskrevet lidt:

”Det er vigtigt at holde hovedet højt og knejse med nakken – især når man står i lort til halsen”!

Tak for ordet.

Jeg overlader hermed de samlede beretninger til generalforsamlingens behandling.